
# Рөстәм Миңнеханов: 2020 елга кадәр ТР да 750 меңгә якын югары җитештерүчәнлекле эшче урыннар булдыру зарур

*13.09.2012*Татарстанның көндәшлеккә сәләтлелегенең алдагы үсешенә, углеводород чималының максималь эшкәртелүенә юнәлтелгән эре масштаблы проектларны гамәлгә ашыру этәргеч булачак. Бу “ТАНЕКО”, “Аммоний” проектлары, “Түбән Кама нефтехим” ААҖ дә этилен җитештерү куәтлелеге 1 миллион тонна булган завод төзелеше һәм “ТАИФ-НК” ААҖ авыр калдыкларны тирән эшкәртү комплексы проектлары. Бу хакта ТР Президенты Рөстәм Миңнеханов дүртенче чакырылыш Татарстан Республикасы Дәүләт Советының утыз беренче утырышында ТР Президентының Дәүләт Советына республиканың эчке һәм тышкы хәле турындагы еллык Юлламасында хәбәр итте.


Рөстәм Миңнеханов сүзләренә караганда, Татарстанның нефть һәм газ комплексы уңышлы үсеш ала. Икътисад флагманы – “Татнефть” ААҖ үсешнең тотрыклы күрсәткечләрен чагылдыра, алар нигезендә иң заманча нефть табу технологияләре ята.


Нефть химиясе һәм энергетика комплекслары предприятиеләренең тотрыклы эшен “Газпромтрансгаз Казан” компаниясе тәэмин итә, дип ассызыклый республика башлыгы.


“Горький исемендәге Яшел Үзән суднолар төзелеше заводының перспективалары зур – судноларның яңа ихтыяҗ зур булган категорияләрен күздә тотып, киләчәккә яхшы җирлек бар дигән сүз”, - ди Рөстәм Миңнеханов. Аның фикеренчә, хәзер төп бурыч – базарларда озакка урнашып калу.


Президент Казан вертолет заводында производствога вертолетларның яңа модельләре гамәлгә кертелүенә, шулай ук Горбунов исемендәге КАПО да АН-70 хәрби-транспорт очкычын ясау буенча проектның федераль хакимияттә хуплау табуына да тукталды.


Рөстәм Миңнеханов билгеләп узганча, оборона-сәнәгать комплексы предприятиеләренә һәм ТР Хөкүмәтенә Россия Оборона министрлыгы һәм оборона-сәнәгать корпорацияләре белән, югары технологияле продукция спектрын киңәйтү буенча эшне көчәйтү зарур. Татарстан Министрлар Кабинетына, Россиянең Бөтендөнья сәүдә оешмасына керүе белән бәйле рәвештә, Татарстан предприятиеләре белән мәгълүмати һәм консультатив эшне җанландыру кирәк.


“Төп бурычларның берсе – хезмәт җитештерүчәнлеген арттыру. Россия Президенты йөкләмәсен үтәү кысаларында, 2020 нче елга кадәр Татарстанда яңа производстволар төзелеше һәм гамәлдәгеләрен модернизацияләү хисабына 750 мең югары җитештерүчәнлекле эшче урын булдыру зарур”, - дип төгәлләде Президент юлламаның икътисад үсешенә кагылышлы өлешендә.

*ТР Президенты матбугат хезмәте*
Рөстәм Миңнеханов: 2020 елга кадәр ТР да 750 меңгә якын югары җитештерүчәнлекле эшче урыннар булдыру зарур